als_Latn dik_Latn sag_Latn
- Analizë e Redaksisë së Gazeta Blic -
Java e ardhshme mund të jetë posaçërisht e vuajtshme për Fatmir Limajn dhe potencialisht me bereqet për Bexhet Pacollin. Këtë javë, sipas të gjitha informatave që po qarkullojnë nga një kënd në tjetrin, me gjasë edhe do t’i jepet fundi ngërçit politik që ka kapluar vendin, por nëse fundi i kësaj “aventure” kokëfortë, janë zgjedhjet e reja, atëherë të dy këta persona dhe partitë e tyre do të janë pak a shumë si është përshkruar lartë- njëri i vuajtur dhe tjetri me bereqet.
Zgjedhjet e reja në fakt do të jenë një proces i dhimbshëm për të gjitha forcat politike- pa asnjë përjashtim- por edhe për diplomatët ndërkombëtarë që kanë sinjalizuar në mënyrë të prerë se ato nuk do të duhej të ishin opcion.
Por, shkuarja e vendit në zgjedhje do të jetë shumë problematike veqanërisht për Limajn që zor se do të arrijë të përserisë rezultatin që morri herën e fundit, ndërsa një mundësi për ti rihapur shpejt zyrat e partisë tashmë qe sa kohë të mbyllyra për AKR-në e Behgjet Pacollit dhe rikthimin politik të saj përmes një bashkëdyzimi me PDK-në.
Hisja e tortës që PDK po “lyp me hangër”
Sot për sot nuk nuk shihet nga dritareja asnjë rrugëdalje reale dhe tjetër përveçse zgjedhjeve- edhe si pasojë në edhe e këmbnguljes në disa detale të liderëve politikë.
PDK dhe aleatët parazgjedhor të saj, kanë dhënë të gjitha shenjat e mundshme deri më sot, se nuk bëhet fjalë se do të heqin dorë nga e drejta e zgjedhjes së kryeparlamentarit si dhe nga shfrytëzimi i saj për të arritur një marrëveshje politike me ndonjërën nga partitë e LVAN-it që do të nënkuptonte ndarjen e “tortës”.
Synimi i PDK që të ketë hise në ndarjen e tortës së pushtetit, është potencuar njëherë nga Xhavit Haliti, zyrtar i lartë dhe me ndikim i partisë në një emision te Jeta në Kosovë.
Blloku ose LVAN në anën tjetër përveçse i bllokuar nga PDK dhe një vendim i Gjykatës Kushtetuese, është poashtu edhe në një ngërç të brendshëm. Po vërtetohet krejtësisht si e pamundur për të që ta zgjedhë të kandiduarin e tij Isa Mustafa, si kryetar të parlamentit.
“Ngërçi” i brendshëm i Bllokut
Ndonëse nevoja për të hapur diskutim të brendshëm edhe për marrëveshjen fillestare, dhe për ta rikonfiguruar atë të paktën për një periudhë kalimtare me vendosjen e Isa Mustafës kryeministër dhe të Ramush Haradinaj si një zëvendës me shumë peshë në sektorin e sigurisë dhe disa pjesë të ekonomisë- nuk është parë kund. Natyrisht se ky është vetëm një opcion sikur se që opcion do të mbetej edhe rikonfirmimi pas diskutimit i Ramushit si kryeministër konsensual ose një kompromis krejt i pakuptimtë që asnjëri nga të dy këta të mos jetë në atë pozitë.
Diskutimi i brendshëm nuk është hapur deri më sot- sepse thjeshtë asnjëri nga partnerët nuk po është i gatshëm ta hap temën të brengosur se si do të reagonte Haradinaj dhe nëse ai këtë do ta merrte si prishje të marrëveshjes. Haradinaj i cili mbetet i vetmi që pa dhimbje mund ta hap këtë temë- deri më sot ka heshtur.
Sinjalet nga disa nga vendet mike të Kosovës, por që janë edhe në favor të një ndërrimi pushtetit, tashmë ju kanë potencuar pa asnjë mëdyshje liderëve të bllokut, se ky hap duhet ndërmarrë si një strategji për të evituar zgjedhjet dhe për dërgimin e PDK në opozitë.
Pozicionimi perfid i ndërkombëtarëve
Se ndërhyrja ndërkombëtare ka qenë e vazhdueshme por perfide, ka qenë e njohur për secilin vëzhguesh të rrethanave politike këtu, por këtë e ka konstatuar pa asnjë rezervë edhe vet kryetari i LDK-së, Isa Mustafa. Mustafa ka thënë më shumë se kaq në një intervistë për njërën nga gazetat kosovare. Mustafa në fakt hodhi kritikën e parë por edhe paknaqësinë ndaj ndërkombëtarëve, kur tha se ata po pozicionohen padrejtësisht dhe se kjo shihet me atë se në cilën seancë po vendosin të marrin pjesë dhe në të cilën jo!
Një kritikë e tillë do duhej të kishte ardhur qyshkohë nga partitë e bllokut, por duket se ajo ka qenë e pa evitueshme në këto momente- kur gjithçka duket të këtë hyrë në sekondat e fundit të lojës shtesë!
Nëse gjithçka mbetet në formatin e tanishëm dhe të gjithë akterët rrin në pozicionet aktuale, atëherë përveq se zgjedhjeve, dhe në pamundësi që blloku të realizoj marrëveshjen e parë dhe nuk arrinë në një tjetër, atëherë nuk mundet të përjashtohet në tërsi një koalicion i tipit PDK-LDK bashkë edhe me AAK në rol minor, i cili do të linte NISMA dhe VV-në vetëm si spektatorë të qeverisjes së re. Gjasat janë minimale, e vë në spikamë, por ato mund të rriten nga dy faktorë: një shtim i presionit të huaj që të mos shkohet në zgjedhje të reja si dhe nga fakti se brenda LDK ka numër të mjaftueshëm të aparatqikëve që poashtu nuk mund ta imaxhinojnë jetesën dhe mirëqenien e tyre pa PDK-në.
Derisa po ofrohen sekondat e fundit, zgjidhjet që do të diskutohen dhe emërat që do të lakohen nëpër tavolinat e konspiracioneve me siguri se do të jenë nga më befasueset e më të çuditshmet .
Si qytetarë të shëndrërruar fatkeqësisht në spektatorë, këta 5 muajt e fundit, më mirë t’i lidhim rripat, të shtërngohemi dhe të mos befasohemi me asgjë. As edhe me zgjedhjet!
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn